Karlien deel nóg groot nuus | Maroela Media
Karlien van Jaarsveld (Foto: Instagram)
Die Afrikaanse sangeres Karlien van Jaarsveld se jongste album, Sing vir liefde, is skaars 'n maand op die rak, en dit het reeds die merk van 15 000 verkope verbygesteek.
Jenny Griesel, die sangeres se woordvoerder, het in 'n verklaring aan Maroela Media gesê dié verkope het haar amptelik goue status laat behaal.
"Wat die prestasie selfs nog meer merkwaardig maak, is dat sy dit bereik het selfs voor die tweede enkelsnit vanaf dié album aan radiostasies gestuur is," sê Griesel.
Apple Music het die sangeres se titelsnit ook vir 8 weke eksklusief op Apple Music en iTunes beskikbaar gestel.
"Ten spyte van die feit dat die ekonomie mense hul sente twee keer laat omdraai, bewys die goue status net weer dat hulle ook honger is vir 'n goeie Afrikaanse album, een wat propvol lekker-luister popklanke is en waarvan die musiek 'n positiewe boodskap uitdra wat die luisteraar sal laat goed voel."
Die sangeres het saam met onder meer Appel (Christoph Kotzé) en Johan Vorster aan die album geskryf.
Griesel sê sy en haar span is reeds besig om kreatiewe idees vir 'n tweede musiekvideo vir dié album aanmekaar te sit.
Maroela Media het ook vroeër berig die sangeres is swanger met haar eerste kind in haar huwelik met die oudrugbyspeler Joe Breytenbach. Die sangeres het twee kinders uit haar huwelik met Derick Hougaard, die tweeling Daniël en Eliah. Karlien en Derick is in 2015 geskei.
nou ja toe. Klink bekend.
Baie geluk Karlien en span.Weereens n bewys dat daar nog so baie mense is wat in jou glo en mal is oor jou.Sterkte met jul swangerskap en pas jou self mooi op.
Alma verwys na haar 2 man as n our rugbyspeler, vir we het Hy gespeel ek ken hom glad nie. Hy het seker nie gespeel as n beroep speler nie.